曲玉管
陇首云飞，江边日晚，烟波满目凭阑久。
一望关河萧索，千里清秋。
忍凝眸？
杳杳神京，盈盈仙子，别来锦字终难偶。
断雁无凭，冉冉飞下汀洲。
思悠悠。
暗想当初，有多少、幽欢佳会，
岂知聚散难期，翻成雨恨云愁。
阻追游。
每登山临水，惹起平生心事，一场消黯，
永日无言，却下层楼。
少年游
长安古道马迟迟。高柳乱蝉栖。
夕阳岛外，秋风原上，目断四天垂。
归云一去无踪迹，何处是前期？
狎兴生疏，酒徒萧索，不似去年时。
满江红
暮雨初收，长川静，征帆夜落。
临岛屿，蓼烟疏淡，苇风萧索。
几许渔人飞短艇，尽载灯火归村落。
遣行客，当此念回程，伤飘泊。
桐江好，烟漠漠。
波似染，山如削，绕严陵滩畔，鹭飞鱼跃。
游宦区区成底事，平生况有云泉约。
归去来，一曲仲宣吟，从军乐。